CELEX: 32022R0486
Language: sl
Date: 2022-01-21 00:00:00
Title: Delegirana uredba Komisije (EU) 2022/486 z dne 21. januarja 2022 o spremembi prilog I in III k Delegirani uredbi (EU) št. 906/2014 o dopolnitvi Uredbe (EU) št. 1306/2013 Evropskega parlamenta in Sveta v zvezi z načini izračuna odhodkov za javno intervencijo

28.3.2022   
               
               
                  SL
               
               
                  Uradni list Evropske unije
               
               
                  L 100/1
               
            
         DELEGIRANA UREDBA KOMISIJE (EU) 2022/486
         z dne 21. januarja 2022
         o spremembi prilog I in III k Delegirani uredbi (EU) št. 906/2014 o dopolnitvi Uredbe (EU) št. 1306/2013 Evropskega parlamenta in Sveta v zvezi z načini izračuna odhodkov za javno intervencijo
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe Evropskega parlamenta in Sveta (EU) št. 1306/2013 z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (1) ter zlasti člena 20(2) in (3) Uredbe,
         ob upoštevanju naslednjega:
         
                     (1)
                  
                  
                     Delegirana uredba Komisije (EU) št. 906/2014 (2) določa podrobna pravila, ki se uporabljajo za odhodke za javno intervencijo v okviru Evropskega kmetijskega jamstvenega sklada (EKJS). Določbe navedene uredbe je treba prilagoditi, da se upošteva, da se javna intervencija uporablja le občasno.
                  
               
                     (2)
                  
                  
                     V Prilogi I, del I, k Delegirani uredbi (EU) št. 906/2014 so opredeljene veljavne obrestne mere, ki se uporabljajo za financiranje odhodkov za javno intervencijo v okviru EKJS.
                  
               
                     (3)
                  
                  
                     Za določitev teh obrestnih mer države članice Komisiji sporočijo svojo dejansko povprečno obrestno mero v referenčnem obdobju. Če država članica ni imela stroškov obresti, ker ni javno skladiščila kmetijskih proizvodov, Komisija referenčno obrestno mero določi na podlagi povprečnih referenčnih obrestnih mer. Za države članice, ki uporabljajo euro, je referenčna obrestna mera evropska medbančna obrestna mera (EURIBOR). Za države članice, katerih valuta ni euro, je referenčna obrestna mera medbančna obrestna mera (IBOR).
                  
               
                     (4)
                  
                  
                     Glede na upadajoče število transakcij, na katerih temelji EURIBOR, bi bilo treba eursko kratkoročno obrestno mero (€STR) zagotoviti kot rezervno obrestno mero v primerih, ko EURIBOR ni na voljo. Državam članicam, katerih valuta ni euro, bi bilo treba prav tako zagotoviti možnost uporabe rezervne obrestne mere, ki bi nadomestila nacionalno obrestno mero IBOR.
                  
               
                     (5)
                  
                  
                     Trenutno mora Komisija v skladu s pravili iz Priloge I, del I, k Delegirani uredbi (EU) št. 906/2014 za vsako obračunsko leto sprejeti izvedbeno uredbo o določitvi obrestne mere, tudi če se obrestna mera ne spremeni in tudi če ni proizvodov v javnem skladiščenju. Zaradi poenostavitve in učinkovite rabe virov je primerno določiti, da izvedbena uredba Komisije o določitvi obrestne mere ostane v veljavi do njene razveljavitve. Komisija bi torej morala obrestno mero posodobiti le, če se izvede intervencija javnega skladiščenja ali če se pričakuje nakup v okviru javne intervencije.
                  
               
                     (6)
                  
                  
                     Priloga III, del I, točka 4, k Delegirani uredbi (EU) št. 906/2014 določa pravila za določitev veljavnih standardnih zneskov za Unijo, če določen proizvod javno skladiščijo manj kot štiri države članice. Vendar se lahko zgodi, da več kot štiri države članice javno skladiščijo določen proizvod, vendar manj kot štiri države članice sporočijo svoje evidentirane stroške. Da bi se izognili pravni negotovosti pri določanju veljavnih standardnih zneskov, bi bilo treba dodati določbo za primere, ko manj kot štiri države članice sporočijo svoje evidentirane stroške.
                  
               
                     (7)
                  
                  
                     Priloga III, del II, točka 3, k Delegirani uredbi (EU) št. 906/2014 določa, da lahko Komisija, kadar v tekočem obračunskem letu ni bilo ali ne bo javnega skladiščenja, uporabi standardne zneske, ki so bili predhodno določeni za proizvod. Zaradi poenostavitve in učinkovite rabe virov se veljavni standardni zneski ne bi smeli določati rutinsko vsako leto. Namesto tega bi se moral izvedbeni sklep Komisije o določitvi navedenih standardnih zneskov še naprej uporabljati, dokler se ne razveljavi.
                  
               
                     (8)
                  
                  
                     Prilogi I in III k Delegirani uredbi (EU) št. 906/2014 bi bilo zato treba ustrezno spremeniti –
                  
               SPREJELA NASLEDNJO UREDBO:
         
            Člen 1
            Prilogi I in III k Delegirani uredbi (EU) št. 906/2014 se spremenita:
            
                        (1)
                     
                     
                        Priloga I, del I, se spremeni:
                        
                                    (a)
                                 
                                 
                                    točka 1 se nadomesti z naslednjim:
                                    
                                                „1.
                                             
                                             
                                                Za izračun stroškov financiranja, ki jih nosi EKJS, za sredstva, ki jih države članice namenijo nakupu proizvodov, Komisija v skladu s členom 20(4) Uredbe (EU) št. 1306/2013 za Unijo določi enotno obrestno mero. Enotna obrestna mera ustreza povprečju obrestnih mer EURIBOR za trimesečni in dvanajstmesečni terminski tečaj, evidentiranih v šestmesečnem referenčnem obdobju, ki ga določi Komisija, in ponderiranih z eno tretjino oziroma dvema tretjinama. Če EURIBOR ni na voljo, se uporabi povprečna eurska kratkoročna obrestna mera (€STR), zabeležena v navedenem šestmesečnem referenčnem obdobju.“;
                                             
                                          
                              
                                    (b)
                                 
                                 
                                    točka 2 se spremeni:
                                    
                                                (i)
                                             
                                             
                                                prvi pododstavek se nadomesti z naslednjim:
                                                „Za določitev veljavnih obrestnih mer države članice Komisiji na njeno zahtevo do roka iz navedene zahteve sporočijo svojo dejansko povprečno obrestno mero v referenčnem obdobju iz točke 1. To obvestilo se pošlje na obrazcu, ki ga Komisija za ta namen da na voljo državam članicam.“;
                                             
                                          
                                                (ii)
                                             
                                             
                                                v tretjem pododstavku se točki (a) in (b) nadomestita z naslednjim:
                                                
                                                            „(a)
                                                         
                                                         
                                                            za države članice, katerih valuta je euro, trimesečni EURIBOR (evropska medbančna referenčna obrestna mera) ali, če EURIBOR ni na voljo, €STR;
                                                         
                                                      
                                                            (b)
                                                         
                                                         
                                                            za države članice, katerih valuta ni euro, trimesečni IBOR (medbančna referenčna obrestna mera), ki se uporablja v vsaki od teh držav članic, ali, če IBOR ni na voljo v zadevni državi članici, obrestna mera, ki nadomešča IBOR.“;
                                                         
                                                      
                                          
                              
                                    (c)
                                 
                                 
                                    v točki 3 se drugi pododstavek nadomesti z naslednjim:
                                    „Obrestne mere, določene z izvedbeno uredbo Komisije, sprejeto na podlagi člena 20(4) Uredbe (EU) št. 1306/2013, so zaokrožene na eno decimalko.“;
                                 
                              
                                    (d)
                                 
                                 
                                    doda se naslednja točka 4:
                                    
                                                „4.
                                             
                                             
                                                Izvedbena uredba Komisije o določitvi obrestne mere iz točke 3, drugi pododstavek, se še naprej uporablja, dokler se ne razveljavi z novo izvedbeno uredbo Komisije, ki določa novo obrestno mero.“;
                                             
                                          
                              
                  
                        (2)
                     
                     
                        Priloga III se spremeni:
                        
                                    (a)
                                 
                                 
                                    v delu I se točka 4 nadomesti z naslednjim:
                                    
                                                „4.
                                             
                                             
                                                Če manj kot štiri države članice javno skladiščijo določen proizvod ali sporočijo stroške za fizične postopke, vezane na proizvod iz Priloge II, se standardni zneski za navedeni proizvod določijo na podlagi stroškov, evidentiranih v zadevnih državah članicah. Vendar pa se končni standardni znesek za navedeni proizvod od prej določenega zneska ne sme razlikovati za več kot 2 %.“;
                                             
                                          
                              
                                    (b)
                                 
                                 
                                    v delu II se točka 3 nadomesti z naslednjim:
                                    
                                                „3.
                                             
                                             
                                                Če v zadevnem obračunskem letu ni javnega skladiščenja, se izvedbeni sklep Komisije o določitvi standardnih zneskov še naprej uporablja, dokler se ne razveljavi z novim izvedbenim sklepom Komisije, ki določa nove standardne zneske.“.
                                             
                                          
                              
                  
         
            Člen 2
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 21. januarja 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 347, 20.12.2013, str. 549.
         
            (2)  Delegirana uredba Komisije (EU) št. 906/2014 z dne 11. marca 2014 o dopolnitvi Uredbe (EU) št. 1306/2013 Evropskega parlamenta in Sveta v zvezi z odhodki za javno intervencijo (UL L 255, 28.8.2014, str. 1).